Author: administrator
Last saved by: viktoria.radvanska
Company: Abyss

Predkladacia správa

Európska rada (ER) zasadala v Bruseli 10. – 11. decembra 2009. Delegáciu SR viedol predseda vlády SR Robert Fico.
 
Stretnutie Európskej rady sa konalo v súlade s ustanoveniami Lisabonskej zmluvy, ktorá nadobudla platnosť 1. decembra 2009. Podľa Lisabonskej zmluvy je Európska rada inštitúciou EÚ. ER potvrdila, že Únia bude naďalej intenzívne pokračovať v implementácii zmluvy vrátane skorého vytvorenia Európskej služby pre vonkajšiu činnosť.  
 
Rokovanie Európskej rady bolo venované trom hlavným témam: inštitucionálnym záležitostiam, hospodárskej a finančnej situácii a situácii v oblasti zamestnanosti a zmene klímy. Výstupom z rokovania ER sú závery.  
 
SR hodnotí summit ako úspešný. Prijaté závery sú pre SR vyhovujúce. Z pohľadu SR bolo na rokovaniach ER dôležité schválenie návrhu novej európskej štruktúry pre finančný dohľad najmä v bankovom sektore a získanie dohody o financovaní boja proti zmene klímy v rozvojových krajinách v rámci prípravy EÚ na Kodanskú konferenciu. 
 
V tejto súvislosti SR na summite deklarovala záväzok prispieť sumou 9 mil. Eur na okamžité financovanie boja proti zmene klímy v rozvojových krajinách v rokoch 2010 – 2012. V roku 2010 plánuje SR prispieť sumou 1 mil. Eur. Otázku finančných prostriedkov na pokrytie týchto výdajov v roku 2010 upravuje priložený návrh uznesenia vlády SR k správe z ER. 
 
SR tiež podporila záujem EÚ pripraviť novú Stratégiu EÚ 2020 zameranú na ekonomický rast a zamestnanosť a zároveň požiadala o predloženie vyhodnotenia cieľov pôvodnej Lisabonskej stratégie do roku 2010. 
 
SR podporila schválenie Štokholmského programu pre oblasť spravodlivosti a vnútra a závery k rozširovaniu a vonkajším vzťahom.  
 
Prijaté závery Európskej rady sú záväzné pre rezortné ministerstvá. Implementácia záverov do praxe a plnenie úloh z nich vyplývajúcich sú tak plne v kompetencii jednotlivých vecne príslušných inštitúcií. 
 
Materiál nemá priamy vplyv na verejné financie, hospodársku a podnikateľskú sféru, životné prostredie a zamestnanosť.